钦定古今图书集成/理学汇编/文学典/第166卷 > 徐师曾文体明辩 > 《书黄牛庙记后》张自烈
## 钦定古今图书集成/理学汇编/文学典/第166卷 > 徐师曾文体明辩 > 《书黄牛庙记后》张自烈

《庙记》，世传汉诸葛武侯撰，然余读前后《出师表》，而疑
是记之为赝也。禹治水详见《禹贡》，功在禹不在黄牛
明矣。神有功而禹无功，则随山刊木，禹坐观厥成耳，
恶取八年于外，过门不入哉？况武侯经营汉室，鞠躬
尽瘁，惟人力是视，记独谓禹功皆神助，其为诞说无
疑。不然，卑视神禹，高视黄牛。后世莅事败成，率借口
神莫我助，纷纷冒功避罪不自悔，岂武侯忠爱之志
哉？或曰：道元《水经注》言禹治水，观于河，见二人白面
鱼身，出曰：“吾河精也，授禹《河图》，反于渊。”然则此说非
欤？曰诬也。惜哉黄牛之不助鲧也。论世者折衷《禹贡》
可矣。